KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamista lennollepääsyn epäämisen sekä lentojen peruuttamisen tai pitkäaikaisen viivästymisen yhteydessä lentomatkustajille annettavaa korvausta ja apua koskevista yhteisistä säännöistä

2001/0305 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamista lennollepääsyn epäämisen sekä lentojen peruuttamisen tai pitkäaikaisen viivästymisen yhteydessä lentomatkustajille annettavaa korvausta ja apua koskevista yhteisistä säännöistä

1 TAUSTAA

Ehdotuksen Euroopan parlamentin ja neuvostolle toimituspäivä (KOM(2001) 784 lopullinen - C[5-0700/2001] - 2001/0305(COD)): // 21. joulukuuta 2001

Euroopan Talous- ja sosiaalikomitea antoi lausuntonsa: // 17. heinäkuuta 2002

Euroopan parlamentti antoi lausuntonsa ensimmäisessä käsittelyssä: // 24. lokakuuta 2002

Muutettu ehdotus annettiin: // 4. joulukuuta 2002

Yhteinen kanta vahvistettiin: // 18. maaliskuuta 2003

2 KOMISSION EHDOTUKSEN TAVOITE

Helmikuun 4. päivänä 1991 annetulla neuvoston asetuksella (ETY) N:o 295/91 vahvistettiin säännöt säännöllisen lentoliikenteen lennoille pääsyn epäämisen yhteydessä lentomatkustajille annettavasta korvauksesta ja avusta. Vaikka asetuksella edistettiin merkittävästi sellaisten matkustajien suojelua, joita lennollepääsyn epääminen koskee, se ei vähentänyt tällaisten matkustajien määrää kohtuulliselle tasolle. Lisäksi sen soveltamisalan ulkopuolelle jäivät lentoyhtiön vastuulla olevat peruutukset ja pitkäaikaiset viivästykset, vaikka ne aiheuttavat matkustajille paljon vaivaa.

Näiden puutteiden korjaamiseksi komissio antoi ehdotuksen asetukseksi, jolla korvattaisiin asetus (ETY) N:o 295/91. Lennollepääsyn epäämisen osalta ehdotuksen ensimmäisenä tavoitteena oli vähentää tämän käytännön yleisyyttä kannustamalla lentoyhtiöitä etsimään vapaaehtoisia, jotka voivat luopua varauksistaan tiettyjä etuja vastaan, sen sijaan että yhtiöt epäisivät joiltakin matkustajilta pääsyn lennolle. Tavoitteena oli myös, että matkustajat, jotka eivät kuitenkaan pääse lennolle, saavat tästä täyden korvauksen, voivat peruuttaa lentonsa tai jatkaa matkaansa tyydyttävin edellytyksin. Lisäksi ehdotuksen tavoitteena oli varmistaa, että myöhempiä lentoja odottavista matkustajista pidetään hyvää huolta.

Peruutusten osalta ehdotuksella pyrittiin siihen, että lentoja ei peruuteta kaupallisista syistä, mutta jos näin kuitenkin tehdään, matkustajille aiheutuu siitä mahdollisimman vähän vaivaa. Tämän saavuttamiseksi lentoyhtiöitä kannustettaisiin ilmoittamaan peruutuksista etukäteen ja sopimaan matkustajien kanssa ehdoista, joilla nämä voivat luopua varauksistaan. Jos näin ei tapahtuisi, lentoyhtiöiden olisi maksettava matkustajille korvaus ja huolehdittava heistä samalla tavalla kuin jos heiltä olisi evätty pääsy lennolle. Lisäksi ehdotuksessa annettiin tiettyjä oikeuksia matkustajille, joiden lennot viivästyvät kauan. Ehdotuksen mukaan tällaisilla matkustajilla olisi oikeus peruuttaa lentonsa tai jatkaa matkaansa tyydyttävin edellytyksin.

Ehdotuksen soveltamisala on laajempi kuin asetuksen (ETY) N:o 295/91, sillä se käsittää sekä säännöllisen että muun lentoliikenteen (tilauslennot). Näin ollen valmismatkojen matkustajat nauttisivat samasta suojelusta kuin muutkin matkustajat.

3 YHTEISTÄ KANTAA KOSKEVAT HUOMAUTUKSET

Neuvosto on tehnyt komission ehdotukseen joitakin yleisiä muutoksia, jotka komissio voi hyväksyä, koska niillä varmistetaan ehdotuksen tavoitteiden saavuttaminen.

Ensimmäinen muutos koskee asetuksessa asetettujen velvoitteiden täyttämiseen liittyvää vastuuta. Komission alkuperäisen ehdotuksen mukaan tämä vastuu kuului selvyyden ja yksinkertaisuuden vuoksi lentoyhtiölle tai matkanjärjestäjälle, jonka kanssa matkustajilla on sopimus. Parlamentti suositti ehdotuksen ensimmäisessä käsittelyssä, että nämä osapuolet ja lennosta vastaava lentoyhtiö jakaisivat vastuun tietyissä tilanteissa. Komissio kieltäytyi kuitenkin tekemästä tätä muutosta, koska se olisi voinut luoda oikeudellista epävarmuutta ja aiheuttaa epäselvyyttä matkustajien keskuudessa. Neuvosto on ratkaissut asian yksinkertaisesti antamalla lentoyhtiöiden tehtäväksi täyttää kaikki matkustajille annettaviin korvauksiin ja apuun liittyvät velvoitteet (yhteisen kannan 3 artiklan 4 kohta). Tämä on käytännöllinen ratkaisu, koska lennosta vastaava lentoyhtiö voi yleensä parhaiten varmistaa, että lennot lennetään suunnitelmien mukaisesti, ja koska sillä on lentoasemalla henkilökuntaa tai edustajia, jotka voivat auttaa matkustajia. Lisäksi tämä säännös on niin selvä ja yksinkertainen, että matkustajat voivat sen helposti ymmärtää.

Toinen muutos on, että neuvosto on hyväksynyt 7 artiklan komission ehdottamia korvauksia huomattavasti pienemmät korvaukset: 250, 400 ja 600 euroa. Vaikka komissio olisi halunnut korvausten olevan suurempia, se myöntää, että neuvoston hyväksymät korvaukset ovat huomattavasti suuremmat kuin voimassa olevassa asetuksessa edellytetään ja että ne ovat riittävän suuret kannustamaan lentoyhtiöitä etsimään vapaaehtoisia lennolle pääsyn epäämisen sijasta ja ilmoittamaan peruutuksista etukäteen.

Kolmas muutos koskee peruutuksiin liittyviä oikeuksia ja velvoitteita. Komission ehdotuksen tavoitteena oli saada lentoyhtiöt varoittamaan matkustajia ennakolta peruutuksista ja sopimaan heidän kanssaan vaihtoehtoisista järjestelyistä. Vaikka parlamentti hyväksyi tämän lähestymistavan, se suositti, että sen soveltaminen rajoitettaisiin peruutuksiin, jotka on tehty alle seitsemän päivää ennen aikataulun mukaista lähtöaikaa, minkä komissio hyväksyikin. Yhteisessä kannassaan (5 artiklan 1 kohdan c alakohdassa) neuvosto on noudattanut samaa lähestymistapaa pelkästään korvausten muttei muiden oikeuksien osalta, ja se on lisännyt säännökseen toisen ehdon: matkustajat saavat korvauksen vain, jos heille ei ole ilmoitettu peruutuksesta ennen tiettyä aikarajaa ja jos heille ei ole tarjottu vaihtoehtoisia lentoja, jotka antaisivat heille mahdollisuuden päästä määräpaikkaansa tietynpituista viivettä lyhyemmässä ajassa. Tämä kytkisi korvauksen tiukemmin peruutusten aiheuttamiin hankaluuksiin.

Neuvosto on myös antanut laajemmat oikeudet matkustajille, joiden lennot viivästyvät kauan. Komissio oli ehdottanut, että tällaisilla matkustajilla olisi oikeus valita lipun takaisinmaksun ja uudelleenreitityksen välillä. Parlamentti katsoi kuitenkin tämän voivan aiheuttaa sekaannusta ja uusia viivästyksiä, ja se suositti, että matkustajat saisivat oikeuden huolenpitoon (aterioihin ja majoitukseen), jos viivästyminen ei johdu ylivoimaisesta esteestä. Komissio hyväksyi tämän suosituksen muutettuun ehdotukseensa. Neuvosto on kuitenkin antanut yhteisen kantansa 6 artiklassa matkustajille molemmat oikeudet, mikä vahvistaa entisestään matkustajien suojelua.

Komissio oli hyväksynyt Euroopan parlamentin ensimmäisessä käsittelyssä ehdottamista neljästäkymmenestä tarkistuksesta kaksikymmentäkaksi tarkistusta joko kokonaan tai osittain. Neuvosto on hyväksynyt yhteiseen kantaansa niistä seitsemäntoista tarkistusta joko sellaisenaan tai periaatteessa.

4 KOMISSION YKSITYISKOHTAISET HUOMAUTUKSET

4.1 Komission hyväksymät tarkistukset, jotka on sisällytetty kokonaan tai osittain yhteiseen kantaan

Seuraavassa noudatetaan yhteisen kannan mukaista johdanto-osan kappaleiden ja artiklojen numerointia.

Tarkistus 8 osittain. Neuvosto luettelee johdanto-osan 14 kappaleessa olosuhteet, joissa lentoyhtiöt voivat vapautua erilaisista peruutuksiin ja viivästyksiin liittyvistä velvoitteista. Luettelo on samankaltainen kuin parlamentin ehdottama luettelo, jonka komissio sisällytti muutetun ehdotuksensa johdanto-osan 8 a kappaleeseen. Neuvosto ei ole kuitenkaan viitannut parlamentin tavoin "ylivoimaiseen esteeseen" vaan on käyttänyt ilmaisua "poikkeukselliset olosuhteet, joita ei olisi voitu välttää, vaikka olisi ryhdytty kaikkiin kohtuudella edellytettäviin toimiin".

Tarkistukset 9 ja 10. Yhteisen kannan 2 artiklan i ja j kohta sisältävät 'lennollepääsyn epäämisen' ja 'vapaaehtoisen' määritelmät. Ehdot, jotka matkustajien on täytettävä hyötyäkseen asetuksen mukaisista eduista, määritellään 3 artiklassa.

Tarkistus 11. Yhteisen kannan 5 artiklan 1 kohdan c alakohdassa oikeus korvaukseen rajoitetaan koskemaan peruutuksia, joista on ilmoitettu ennen tiettyä, lähtöaikaa edeltävää aikarajaa (ks. edellä esitetty kolmas yleinen huomautus). Yhteisessä kannassa ei mainita tietokonepohjaisia varausjärjestelmiä, koska kaikkia lentoja ei varata niiden avulla.

Tarkistus 12. Yhteisen kannan 2 artiklan h alakohdassa otetaan käyttöön Euroopan siviili-ilmailukonferenssin vakiomääritelmä 'liikuntarajoitteisesta henkilöstä'.

Tarkistus 22 osittain. Yhteisen kannan 11 artiklan 1 hohdassa todetaan, että lentoliikenteen harjoittajien on asetettava etusijalle paitsi liikuntarajoitteiset henkilöt myös viralliset opaskoirat.

Tarkistus 25 osittain. Yhteisen kannan 8 artiklan 1 kohdan c alakohdassa otetaan käyttöön ehto "edellyttäen, että kuljetus on saatavissa". Tämä osoittaa selvästi, että lentoyhtiöt eivät ole velvollisia järjestämään erityisiä lentoja sellaisia matkustajia varten, joita lennollepääsyn epääminen tai lennon peruuttaminen koskee.

Tarkistus 26. Yhteisen kannan 9 artiklan 2 kohdassa matkustajille annetaan oikeus kahteen ilmaiseen viestiin. Tämä antaa matkustajille mahdollisuuden ottaa yhteyttä sekä lähtö- että määräpaikkaansa, kuten tarkistuksessakin edellytetään.

Tarkistus 27. Yhteisen kannan 9 artiklan 1 kohdan c alakohdassa matkustajille annetaan oikeus lentoaseman ja majoituspaikan väliseen ilmaiseen kuljetukseen.

Tarkistus 29 osittain. Yhteisen kannan 5 artiklan 1 kohdan c alakohdassa noudatetaan sitä periaatetta, että korvaus rajoitetaan peruutuksiin, jotka on tehty ennen tiettyä, lähtöaikaa edeltävää aikarajaa (ks. edellä esitetty kolmas yleinen huomautus). Lisäksi lentoyhtiöt velvoitetaan selvittämään matkustajille vaihtoehtoiset matkustustavat, kun ne ilmoittavat heille peruutuksista.

Tarkistus 31 osittain. Yhteisen kannan 6 artiklan 1 kohdan mukaan lentoyhtiöt eivät ole velvollisia huolehtimaan matkustajista silloin, kun ne eivät ole vastuussa lennon viivästymisestä.

Tarkistus 32. Yhteisen kannan 11 artiklan 2 kohdan mukaan lentoyhtiöiden on huolehdittava mahdollisimman nopeasti liikuntarajoitteisista matkustajista ja heidän kanssaan matkustavista henkilöistä, kun lento viivästyy ja myös silloin, kun lennollepääsy evätään tai lento peruutetaan.

Tarkistus 33 osittain. Johdanto-osan 14 kappaleessa luetellaan poikkeukselliset olosuhteet, joissa lentoyhtiöt eivät ole vastuussa viivästyksistä tai peruutuksista.

Tarkistus 34. Yhteisen kannan 12 artiklan 2 kohdan mukaan matkustajat eivät voi vaatia oikeudessa lisäkorvausta, jos he ovat vapaaehtoisesti luopuneet varauksistaan, tämän kuitenkaan rajoittamatta kansallisen lainsäädännön soveltamista.

Tarkistus 36. Yhteisen kannan 14 artiklan 2 kohdan mukaan lentoyhtiöiden on annettava matkustajille lennollepääsyn epäämisen tai lennon peruuttamisen yhteydessä jäsenvaltion nimeämän täytäntöönpano- ja/tai valituselimen yhteystiedot.

Tarkistus 38. Yhteisen kannan 16 artiklan 2 kohdan ensimmäisessä virkkeessä täsmennetään, että lentomatkustajat säilyttävät oikeutensa vaatia oikeudessa lisäkorvausta, kun he tekevät valituksen jäsenvaltion nimeämälle elimelle.

Tarkistus 42. Yhteisen kannan 15 artiklan 2 kohdalla varmistetaan matkustajien suojelu sellaisissa tapauksissa, joissa yhtiö on sisällyttänyt sopimuksiin rajoittavia lausekkeita tätä koskevasta kiellosta huolimatta ja matkustajat ovat hyväksyneet asetuksessa säädettyä pienemmän korvauksen.

4.2 Komission hyväksymät tarkistukset, joita ei ole sisällytetty yhteiseen kantaan

Tarkistukset 1 ja 6 kokonaan ja tarkistukset 8, 28 ja 31 osittain. Kun yhteisessä kannassa määritellään olosuhteet, joissa lentoyhtiöt vapautetaan tietyistä peruutuksiin ja viivästyksiin liittyvistä velvoitteista, siinä ei käytetä parlamentin suosittamaa ja komission hyväksymää ilmaisua "ylivoimainen este" vaan ilmaisua "poikkeukselliset olosuhteet, joita ei olisi voitu välttää, vaikka kaikki kohtuulliset toimenpiteet olisi toteutettu".

Tarkistus 14 osittain. Tarkistuksella muutettiin aika, jonka kuluessa matkustajan on ilmoittauduttava lähtöselvitykseen, jos ilmoittautumiselle ei ole asetettu erityistä määräaikaa, kolmestakymmenestä kuuteenkymmeneen minuuttiin.

Tarkistus 31 osittain. Tarkistuksella korvattiin matkustajan oikeus huolenpitoon, kun hän odottaa myöhempää lentoa ja kun ei ole kyse ylivoimaisesta esteestä johtuvasta viivästymisestä, oikeudella valita korvauksen ja vaihtoehtoisen lennon välillä. Yhteisessä kannassa matkustajille annetaan kuitenkin molemmat oikeudet (ks. edellä esitetty viimeinen yleinen huomautus).

Tarkistus 39 osittain. Tarkistuksen mukaan komission on annettava asetusta koskeva kertomus viimeistään viiden vuoden kuluttua asetuksen voimaantulosta eikä viimeistään 1. tammikuuta 2008, kuten alkuperäisessä ehdotuksessa esitettiin. Yhteisessä kannassa määräajaksi asetetaan 1. tammikuuta 2006.

4.3 Komission hylkäämät tarkistukset, joita ei ole sisällytetty yhteiseen kantaan

Tarkistukset 2, 3, 13 ja 15. Tarkistusten mukaan matkapaketteihin sisältyvien lentojen matkustajat jätetään asetuksen soveltamisalan ulkopuolelle, jolloin sitä sovelletaan ainoastaan sellaisiin matkustajiin, jotka ovat ostaneet pelkän lennon.

Tarkistukset 4 ja 21. Tarkistusten mukaan käytettävissä olevat paikat on jaettava yhtenäisiä perusteita noudattaen, jos lento on ylivarattu.

Tarkistus 5. Tarkistuksen mukaan muita liikennemuotoja varten on vahvistettava samankaltaiset säännöt kuin ehdotetussa asetuksessa.

Tarkistus 7. Tarkistuksessa määritellään lopullinen määräpaikka lentolipun viimeiseen lentokuponkiin merkityksi määräpaikaksi. Tämä pätee kuitenkin ainoastaan paperilippuihin eikä sähköisessä muodossa oleviin lippuihin, joita käytetään yhä enemmän paperilippujen sijasta. Lisäksi tarkistus jättäisi asetuksen soveltamisalan ulkopuolelle suoraan toisiinsa liittyvät lennot, jotka voidaan lentää ilman ongelmia.

Tarkistus 14 osittain. Tarkistuksen mukaan lähtöselvityksen määräaikaa ei tarvitse ilmoittaa kirjallisesti.

Tarkistukset 16, 17, 18, 19, 28 osittain, 29 osittain, 30 ja 31 osittain. Tarkistusten mukaan lentoyhtiöillä on yhteisvastuu asetuksessa asetettujen velvoitteiden täyttämisestä, kun on kyse yhteistunnuksen käytöstä tai kun matkanjärjestäjä ei käytännön syistä pysty täyttämään kyseisiä velvoitteita.

Tarkistus 20. Tarkistuksen mukaan asetuksesta on poistettava sen hinnan määritelmä, jonka perusteella alempaan luokkaan siirretylle matkustajalle maksetaan korvaus.

Tarkistus 22 osittain. Tarkistuksen mukaan lentoyhtiöt ja matkanjärjestäjät eivät saa evätä lennollepääsyä pienten lasten kanssa matkustavilta henkilöltä.

Tarkistus 23. Tarkistuksen mukaan korvausmäärät on pienennettävä 200:aan, 400:aan ja 600 euroon, ja ne riippuvat lennon pituudesta tietyn kolmijaon mukaan. Lisäksi tarkistuksessa ehdotetaan, että komissio voi mukauttaa korvausmääriä joka kolmas vuosi inflaation perusteella.

Tarkistus 24. Tarkistuksen 23 vuoksi tässä tarkistuksessa otetaan käyttöön lennon pituuteen perustuva kolmijako, jonka mukaan korvausmääriä voidaan pienentää, jos viivästykset alittavat tietyn aikarajan. Tarkistuksen mukaan korvausta ei anneta, jos lento viivästyy alle tunnin.

Tarkistus 25 osittain. Tarkistuksella rajoitetaan lippujen hinnan korvaamista ja matkojen uudelleen reitittämistä koskevaa velvoitetta lipun voimassaoloa koskevalla ehdolla.

Tarkistus 29 osittain. Tarkistuksen mukaan kyseistä säännöstä sovelletaan ainoastaan sellaisiin peruutuksiin, jotka tehdään alle 48 tuntia ennen aikataulun mukaista lähtöaikaa.

Tarkistus 31. Tarkistuksen 23 vuoksi tässä tarkistuksessa otetaan käyttöön lennon pituuteen perustuva kolmijako, jonka mukaan asetetaan aikarajat avun tarjoamiselle sellaisille matkustajille, joiden lennot viivästyvät.

Tarkistus 33 osittain. Tarkistuksen mukaan velvoite matkustajista huolehtimiseen rajoitetaan koskemaan tapauksia, joissa paikalliset olosuhteet sallivat huolenpidon.

Tarkistus 35. Tarkistuksella pyritään varmistamaan, että lentoyhtiöt voivat esittää vaateita mitä tahansa kolmatta osapuolta, myös valtion elimiä vastaan.

Tarkistus 37. Tarkistuksessa vaaditaan kuukausiraportteja, joissa vertaillaan lentoyhtiöiden toiminnan laatua.

Tarkistus 39 osittain. Komission velvollisuus raportoida asetuksen toimivuudesta ja tuloksista kytketään komission ehdotuksen 17 artiklan mukaiseen täytäntöönpanoelinten nimeämiseen.

5 PÄÄTELMÄT

Vaikka komissio olisi halunnut, että korvausmäärät olisivat olleet suurempia kuin yhteisessä kannassa esitetään, se katsoo, että 18. maaliskuuta 2003 vahvistettu yhteinen kanta ei muuta sen ehdotuksen tavoitteita eikä lähestymistapaa. Näin ollen komissio tukee yhteistä kantaa.